Else Theill Sørensen (KF), 2002-05-22:
Jeg vil starte med at prøve at svare på det, hr. Ole Vagn Christensen spurgte mig om eller sagde.
Jeg hørte noget om, at der ikke var undersøgt en pind - det var med hensyn til udflytningen af Rigsarkivet til Odense - men jeg tror egentlig, at ministeren på fortræffelig vis har gjort rede for omstændighederne omkring den udflytning, så jeg vil ikke forsøge at svare mere på det.
Jeg forstår ikke helt, hvordan hr. Ole Vagn Christensen kommer frem til konklusionen eller formodningen, men han spørger: Er det regeringens mening, at der ingen udvikling skal ske?
Det er i hvert fald ikke regeringspartiernes mening, og det er ikke Det Konservative Folkepartis mening, at der ingen udvikling skal ske.
Vi er meget opsatte på, at der skal ske udvikling, og at der skal ske ligelig udvikling i alle dele af landet.
Og til hr. Kristen Touborg: Jeg har faktisk ikke siddet og talt op, hvor mange statslige arbejdspladser der er nedlagt på hvilke steder i forbindelse med råd, nævn og udvalg, det må jeg blankt erkende, så det kan jeg ikke svare konkret på.
Med hensyn til at sikre decentralisering: Det er vigtigt for Det Konservative Folkeparti, at befolkningen i alle dele af landet har en god betjening af politi, retsvæsen og beredskab.
Især med hensyn til det sidste
har vi for få dage siden fået en rapport på flere hundrede sider, og den vil jeg i hvert fald meget gerne have lov til at læse grundigt igennem, og jeg synes, vi alle sammen skulle gøre os store bestræbelser på, at vi netop ikke kommer til at skade yderområderne ved det, der skal ske, men at det også sikrer, at der er et fornødent og godt beredskab, og at vi får mest muligt for pengene også i den sammenhæng.
Hr. Ole Vagn Christensen spørger, om det ikke havde været klogere, om man i stedet for at kaste sig ud i det, som regeringen nu har gjort, så udviklede og fortsatte det, som den forrige regering gjorde.
Nu er det jo tit sådan, at man, når man skifter regering, også i nogle henseender skifter spor.
Det har altså været en af tingene, at man har villet udflytte Rigsarkivet til Odense, men jeg har ikke indtryk af, at det betyder, at man ikke vil udvikle de steder, hvor der er en særlig viden og en særlig kompetence, og udnytte den viden og de kompetencer, der er udeomkring. Så vil jeg godt anholde det ordvalg, hvor hr. Ole Vagn Christensen siger, at så gør vi lige det modsatte: Nej, regeringen gør noget andet.
Jeg synes bestemt ikke, at man kan tale om lige det modsatte.
Hr. Touborg talte om beredskabsrapporten.
Jeg vil stadig væk gerne bede om tilgivelse for, at jeg ikke er nået ret langt ind i den.
Jeg troede ikke, man behøvede at have fået rapporten for at vide, at når der er seks beredskabscentre, hvoraf det ene ligger på Bornholm - det andet ligger i øvrigt i Thisted; begge er yderområder - så vil de steder sige: Bare man nu ikke lukker vores beredskabscenter.
Men jeg vil ikke stå her og sige noget som helst om, hvad hverken jeg eller Det Konservative Folkeparti vil mene om detaljerne i de løsningsmodeller, der bliver.
Jeg vil love, at vi vil gøre os umage for at gøre det så godt som muligt.
Jeg vil sige, at det primære formål er, at der skal være et godt beredskab, dernæst at der er en rimelig fordeling af arbejdspladserne.
Til hr. Ole M. Nielsen vil jeg sige, at jeg ikke har opfattet ministerens ordvalg, slet ikke efter talen i dag, på en sådan måde, at man skulle byde med kolde kontanter
, men jeg har nærmere opfattet det sådan, at man skulle fortælle om, hvilke muligheder man havde for at huse de statslige arbejdspladser så at sige, og at man skulle fortælle om de særlige fordele, der er.